Broj: 711-I-1666-M-128/19-02-18

Zagreb, 20. rujna 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavak 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnice Jasminke Vukušić, pomoćnice ravnatelja Hrvatskog zavoda za zapošljavanje,** za davanjem mišljenja Povjerenstva**,** na 63. sjednici, održanoj dana 20. rujna 2019.g., daje sljedeće:

**MIŠLJENJE**

1. **Marina Nekić, zamjenica ravnatelja Hrvatskog zavoda za zapošljavanje smatra se dužnosnicom u smislu ZSSI-a na temelju odredbe članka 3. stavka 2. ZSSI-a.**
2. **Ruža Hrga i Jasminka Vukušić, pomoćnice ravnatelja Hrvatskog zavoda za zapošljavanje, smatraju se dužnosnicama u smislu ZSSI-a na temelju odredbe članka 3. stavka 1. točke 32. ZSSI-a.**

Obrazloženje

 Zahtjev za davanjem mišljenja Povjerenstva podnijela je Jasminka Vukušić, pomoćnica ravnatelja Hrvatskog zavoda za zapošljavanje (dalje u tekstu: HZZ). U knjigama ulazne pošte zahtjev je zaprimljen pod poslovnim brojem 711-U-3152-M-128/19-01-4, dana 16. rujna 2019.g., povodom kojeg se vodi predmet broj M-128/19.

U predmetnom zahtjevu navodi se da je Zakonom o izmjenama i dopunama Zakona o obvezama i pravima državnih dužnosnika („Narodne novine“ br.66/19), koji je stupio na snagu 19. srpnja 2019. propisano da se dosadašnji dužnosnički položaj zamjenika i pomoćnika ravnatelja HZZ-a briše (članak 1.) te da se nastavno brišu i koeficijenti složenosti poslova za određivanje plaće zamjenika i pomoćnika ravnatelja Zavoda (članak 2.). Nadalje, navodi se da je člankom 3. navedenog Zakona propisano da zamjenik i pomoćnici ravnatelja HZZ-a, koji su na dan stupanja na snagu Zakona zatečeni na tim dužnostima, prestaju obnašati dužnost u roku od 30 dana od dana stupanja na snagu toga Zakona i da im se za to vrijeme plaća obračunava prema propisanim koeficijentima. Navodi se da zamjenik i pomoćnik ravnatelja HZZ-a postaju rukovodeći službenici u javnoj službi.

Nadalje, navodi se da na temelju Zakona o tržištu rada („Narodne novine“ br.118/18) i Statuta HZZ-a („Narodne novine“ br. 109/12.,12/14.,49/17. i 100/17) zamjenika i pomoćnike ravnatelja imenuje Vlada Republike Hrvatske na prijedlog ministra nadležnog za rad bez provođenja javnog natječaja. Ukazuje se da je na sjednici Vlade RH od 22. kolovoza 2019. godine gđa Marina Nekić imenovana je zamjenicom ravnatelja, gđa Ruža Hrga pomoćnicom ravnatelja za tržište rada, a gđa Jasminka Vukušić pomoćnicom ravnatelja HZZ za pravne poslove i to bez provođenja natječaja. Slijedom navedenog, traži se mišljenje Povjerenstva smatraju li se Marina Nekić, u svojstvu zamjenice ravnatelja HZZ-a te Ruža Hrga i Jasminka Vukušić, u svojstvu pomoćnica ravnatelja HZZ-a i dalje dužnosnicama u smislu ZSSI-a.

Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe li je neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Člankom 3. stavkom 1. točkom 32. ZSSI-a propisano je da su ravnatelj i pomoćnici ravnatelja Hrvatskog zavoda za zapošljavanje dužnosnici u smislu ZSSI-a.

Člankom 3. stavkom 2. ZSSI-a propisano je da se odredbe toga Zakona primjenjuju i na obnašatelje dužnosti koje kao dužnosnike imenuje ili potvrđuje Hrvatski sabor, imenuje Vlada Republike Hrvatske ili Predsjednik Republike Hrvatske, osim osoba koje imenuje Predsjednik Republike Hrvatske u skladu s odredbama Zakona o službi u oružanim snagama Republike Hrvatske.

Na temelju izričite odredbe članka 3. stavka 1. točke 32. ZSSI-a, kojim su izričito navedeni ravnatelj i pomoćnici ravnatelja HZZ-a, u Registar dužnosnika su uneseni bivša ravnateljica HZZ-a Ankica Paun Jarallah te bivši pomoćnici ravnateljice HZZ-a Mirjana Zečirević, Tamara Kelković Benko, Boris Omerzo, Teo Matković, a kasnije i bivši pomoćnici ravnatelja HZZ-a Stella Arneri i Marko Sever, kao i dužnosnici u mandatu, ravnatelj HZZ-a Ante Lončar te pomoćnici ravnatelja HZZ-a Jasminka Vukušić, Dragan Marinčić, Roland Čop, Ruža Hrga.

S obzirom da odredbom članka 3. stavka 1. točke 32. ZSSI-a, kojim su izričito navedeni ravnatelj i pomoćnici ravnatelja HZZ-a, a nisu obuhvaćeni zamjenici ravnatelja HZZ-a, Povjerenstvo je u cilju uspostave, odnosno vođenja i ažuriranja Registra dužnosnika, pristupilo tumačenju smatraju li se, pored ravnatelja i pomoćnika ravnatelja, i zamjenici ravnatelja HZZ-a obveznicima primjene toga Zakona, imajući u vidu način stupanja na dužnost i ovlasti.

Sukladno članku 62. Zakona o posredovanju pri zapošljavanju i pravima za vrijeme nezaposlenosti („Narodne novine“ 80/08., 94/09., 121/10., 25/12., 118/12., 13/13., 153/13.), koji je bio na snazi u vrijeme uspostave Registra dužnosnika, HZZ je javna ustanova u vlasništvu Republike Hrvatske na koju se primjenjuju propisi o ustanovama, ako ovim Zakonom nije drukčije određeno.

Člankom 67.a toga Zakona je u vrijeme uspostave Registra dužnosnika, bilo propisano da ravnatelj Zavoda ima zamjenika ravnatelja, da zamjenika ravnatelja imenuje Vlada Republike Hrvatske na prijedlog ministra nadležnog za rad te da se djelokrug rada, ovlasti i odgovornosti zamjenika ravnatelja utvrđuju se Statutom. S tim u vezi, člankom 35. Statuta HZZ-a („Narodne novine“ broj 109/12., 12/14.) propisano je da Vlada Republike Hrvatske, na prijedlog ministra nadležnog za rad, imenuje zamjenika ravnatelja HZZ-a, koji zamjenjuje ravnatelja Zavoda u slučaju njegove nenazočnosti sa svim ovlastima i odgovornostima u obavljanju njegovih poslova. Člankom 38. stavkom 1. Statuta HZZ-a propisano je da se zamjenik ravnatelja HZZ-a imenuje na mandat od 4 godine.

Povjerenstvo je također utvrdilo da je u trenutku donošenja ZSSI-a („Narodne novine” broj 26/11.) kojim je definiran krug dužnosnika na koje se taj Zakon odnosi na snazi bio Zakon o posredovanju pri zapošljavanju i pravima za vrijeme nezaposlenosti („Narodne novine“ broj 80/08., 94/09., 121/10.) kojim još nije bio ustrojen položaj zamjenika ravnatelja HZZ-a pa stoga zamjenik ravnatelja HZZ-a nije bio ZSSI-em obuhvaćeni kao obveznik primjene toga Zakona. Zakonom o izmjenama i dopunama Zakona o posredovanju pri zapošljavanju i pravima za vrijeme nezaposlenosti („Narodne novine“ broj 25/12.) ustrojen je položaj zamjenika ravnatelja HZZ-a, međutim nije uslijedilo usklađivanje odredbi ZSSI-a.

Slijedom navedenog, imajući u vidu položaj, prava i ovlasti zamjenika ravnatelja HZZ-a u odnosu na ravnatelja i pomoćnike ravnatelja HZZ-a, Povjerenstvo tumači da su zamjenici ravnatelja HZZ-a obnašatelji dužnosti koje Vlada Republike Hrvatske imenuje kao dužnosnike na temelju članka 3. stavka 2. ZSSI-a. Stoga su u Registar dužnosnika unesena zamjenica ravnatelja HZZ-a, Marina Nekić.

Ovlast Povjerenstva da na temelju članka 3. stavka 2. ZSSI-a utvrđuje dužnosnički status obnašatelja dužnosti imenovanih ili potvrđenih u smislu ove zakonske odredbe te da protiv istih dužnosnika vodi postupke sukoba interesa i utvrđuje da su počinili povrede odredbi ZSSI-a potvrđena je u sudskoj praksi (*pravomoćna presuda Upravnog suda* *u Rijeci posl.br. UsI-1742/13 od 09. listopada 2014.g.*; *pravomoćna* *presuda Upravnog suda u Zagrebu posl.br. UsI-2292/13 od 22. srpnja 2015.g., potvrđena presudom Visokog upravnog suda Republike Hrvatske posl.br. UsŽ-1893/15 od 19. svibnja 2016.g.*)

U odnosu na odredbe Zakona o izmjenama i dopunama Zakona o obvezama i pravima državnih dužnosnika („Narodne novine“ br.66/19), koji je stupio na snagu 19. srpnja 2019., a kojim je propisano da se dosadašnji dužnosnički položaj zamjenika i pomoćnika ravnatelja HZZ-a briše, Povjerenstvo ukazuje da na status zamjenika ravnatelja HZZ-a i pomoćnika ravnatelja HZZ-a kao dužnosnika u smislu ZSSI-a, utemeljen na gore citiranim odredbama, ne utječe okolnost što obnašatelji istih dužnosti istovremeno više nemaju status državnih dužnosnika u smislu Zakona o obvezama i pravima državnih dužnosnika. Dužnosnika u smislu ZSSI-a, koji nisu državni dužnosnici ima više, pa su tako na primjer u istom statusu i predsjednik i članovi Povjerenstva. Dakle, imajući u vidu da je zakonodavac definirao krug dužnosnika u smislu ZSSI-a šire nego krug državnih dužnosnika već prilikom donošenja ZSSI-a, onda niti okolnost da su obnašatelji određenih dužnosti imali status državnih dužnosnika sukladno Zakonu o obvezama i pravima državnih dužnosnika, pa su izmjenama toga Zakona izgubili ovaj status, ne mijenja samo po sebi njihov status kao dužnosnika u smislu ZSSI-a. Ukoliko je stvarna namjera zakonodavca da zamjenici i pomoćnici ravnatelja HZZ-a više nemaju status dužnosnika u smislu ZSSI-a, bilo bi potrebno u tom pogledu izmijeniti odredbe ZSSI-a.

Slijedom navedenog, Povjerenstvo je dalo mišljenje kao u izreci.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnica Jasminka Vukušić, elektroničkom dostavom

2. Na znanje: dužnosnica Marina Nekić, elektroničkom dostavom

3. Na znanje: dužnosnica Ruža Hrga, elektroničkom dostavom

4. Na znanje: dužnosnik Dragan Marinčić, elektroničkom dostavom

5. Na znanje: dužnosnik Roland Čop, elektroničkom dostavom

6. Objava na internetskoj stranici Povjerenstva

7. Pismohrana